Folkeparken på Brekke er et av stedene hvor politiet har tatt ungdom i å røyke hasj i løpet av sommeren. Flaskene på bildet er benyttet som såkalte røykebonger. Foto: fredrik pedersen

– Vi vet at det er kyniske selgere som bevisst utnytter ungdommene der ute

I sommerferien prøver mange unge hasj og alkohol for første gang.

Barnevernet i Skien melder at de har hatt en økning i antall saker hvor ungdom er tatt for å røyke hasj. Politiet er ikke i tvil om at det stemmer.

Mindre voksenkontakt

– Vi vet av erfaring at mange ungdommer debuterer med både alkohol og hasj i løpet av sommerukene, sier politiførstebetjent John E. Ullenes.

Mer fritid og mindre voksenkontroll er to av grunnene til at flere unge under 18 år prøver rusmidler for første gang i løpet av sommerferien.

– Varmt vær og få plikter gjør terskelen lavere, sier Ullenes.

Hasjrøykingen skjer gjerne til andre tider på døgnet enn hva mange tror.

– Vi vil ha tak i disse ungdommene så tidlig som mulig, sier politiførstebetjent John E. Ullenes.

– Det er like gjerne på formiddagen som på kvelden, sier han.

Skolegårder

Møtestedene skifter hele tiden, men noen steder er gjengangere, som Skien sentrum og skolegårder.

– Det er ingen spesielle skolegårder som utpeker seg. Det skifter ettersom de blir tatt, sier Ullenes.

Politiet har ved et par anledninger også tatt ungdom som røyker hasj i Folkeparken på Brekke. Nå om sommeren er også badestrender og skogen typiske steder ungdommen gjemmer seg bort.

Vet for lite

Ullenes presiserer at det fremdeles dreier seg om et mindretall av ungdommene som faktisk røyker has.

Artikkelen fortsetter under annonsen.

– Samtidig kommer vi i økende grad i kontakt med unge vi ikke har kjennskap til fra før. Foreldre henvender seg til oss og er bekymret for hva ungene d deres holder på med, sier Ullenes.

Mange av tenåringene er i alderen 15–16 år, og politiet ser med bekymring på hva som skjer.

– De unge vet ikke nok om hva de får i seg, sier Ullenes.

Han påpeker at mange også blir direkte feilinformert via nettet eller andre steder.

– Hasjen og marihuana som brukes i dag er for eksempel betydelig sterkere enn for bare noen år tilbake, sier han.

Eldre selgere

Hasjen blir gjerne kjøpt av eldre, etablerte brukere som finansierer sitt eget forbruk ved å selge til mindreårige.

– Vi vet at det også er kyniske selgere som bevisst utnytter ungdommene der ute. Vi er til en viss grad orientert om miljøet og tar noen av dem innimellom, sier Ullenes.

Bruk tid sammen med barna dine. Bli kjent med vennene til barna dine. Ha oversikt over hvor de er og hva de gjør. Bli kjent med andre foreldre. Snakk sammen. Sett dere inn i risikofaktorene. Kilde: Politiet